Drie in hof oor onwettige jagArgieffoto. Nico Scheepers (20), Simon Spark (19) en Simphiwe Ntantiso (23) het Maandag in die hof verskyn in verband met onwettige jagaktiwiteite op ŉ Oos-Kaapse plaas. Kapt. Lariane Jonker, polisiewoordvoerder, het gesê die drie is in Februarie in hegtenis geneem nadat die polisie inligting van die gemeenskap opgevolg het oor onwettige jagaktiwiteite op die plaas Eensaam in die Tarkastad-omgewing. “Die drie was na bewering betrokke by die jag van drie diere op die plaas. Hulle het kort daarna in die Tarkastad-landdroshof verskyn op aanklagte van onwettige jag en die onwettige besit van ammunisie, waarna hulle op borgtog van R1 000 elk vrygelaat is,” het Jonker gesê. Die saak is Maandag tot 24 April uitgestel vir vervolgingbesluitneming deur die direkteur van openbare vervolging.